Qashqai: Duur én dors(Foto: Verskaf) Maroela Media het pas net meer as ŉ week met ŉ lieflike ryding deurgebring: Nissan se splinternuwe Qashqai. Ontwerpgewys is dit ŉ lekker vars, moderne ontwerp wat die koppe laat draai. Die binneruim is netjies, ergonomies en die materiale wat aan die binneruim gebruik word, is voorwaar luuks. Die Qashqai is ŉ ware 5-sitplek-gesinsmotor, mét ŉ lekker kattebak, en met die eerste oogopslag is daar werklik niks om nié van te hou nie. Soos ŉ mens jou voete met die voertuig begin vind, besef jy daar is ŉ magdom luukshede in die kajuit van die Qashqai. Sitplekke wat masseer, leerbekleedsel, klimaatbeheer, aanpasbare spoedkontrole, ŉ kop-op-vertoon (HUD), verhitte sitplekke … Onder die kap sit ŉ 1.3-viersilinderturbopetrolenjin wat 110 kW en 250 Nm bied. Die enjin is lekker stil en die CVT-palwisseltransmissie seepglad. Toe ek die Qashqai by die redakteur ontvang, sit die brandstofverbruik op 10.7 l/100 km en ek dink ‘aarde, waarheen het jy gejaag!’. Ek doen ŉ vinnige rit tussen Johannesburg en Pretoria en is doelbewus sag op die Qashqai. Sy brandstofverbruik wys ŉ puik 5.6 l/100 km. En ek wonder: wat het die vorige bestuurder aangevang? Ná my rit na Johannesburg is dit terug in die daaglikse roetine van skool en kantoor toe en die verbruik klim stelselmatig terug tot by 10.2 l/100 km. Dit is dan ongetwyfeld só: die Qashqai is bitter dors in die dorpsverkeer. Op die pad toer die Qashqai lekker. Die ritgehalte is effens hard, maar dis die prys wat mens betaal vir mooi 19″-wiele. Padhouvermoë is in die kol en mens kan sag rus in die feit dat die Qashqai ŉ sterk veiligheidspesifikasievlak het. Daar is ses lugsakke, sluitweerremme met elektroniese remkragverspreiding, stabiliteit en vastrapbeheer, asook ŉ reeks aktiewe stelsels soos blindekolwaarskuwing, baandwaalwaarskuwing en botsingwaarskuwing met noodremhulp. Dit is dan jammer dat ek die Qashqai só moet opsom. Dit is ŉ lieflike kar en aantreklik juis weens die feit dat dit eerder ŉ kruismodel as sportnutsvoertuig is. Maar, teen R670 600 vir die Acenta Plus én daai brandstofverbruik, is dit ŉ stap té ver. Die reeks lyk só: Die reeks word gedek deur ŉ 6 jaar/150 000 km-waarborg en 3 jaar/90 000 km-diensplan. Die mededinging lyk só: 8 jaar/195 000 km- batterywaarborg 6-dienste-diensplan 6 jaar/90 000 km- diensplan Al drie mededingers is heel nuut. Die Rav4 se brandstofverbruik handhaaf maklik 6.2 l/100 km in die dorpsverkeer, te danke aan die hibriede dryfstelsel. (Foto: Verskaf) Die Citroën se rit is fantasties, en die Kia se ontwerp pragtig. Gaan toetsbestuur ŉ hele klomp verskillende voertuie, maar self dink ek die Qashqai gaan sukkel om verkope teen daardie prys in te oes.